**ΕΠΙΣΗΜΗ ΤΕΛΕΤΗ ΠΑΡΟΥΣΙΑΣΗΣ ΤΗΣ ΤΕΛΙΚΗΣ ΕΚΘΕΣΗΣ ΓΙΑ ΤΗ ΜΕΤΑΡΡΥΘΜΙΣΗ ΤΩΝ ΔΙΚΑΣΤΗΡΙΩΝ.**

**ΧΑΙΡΕΤΙΣΜΟΣ ΑΠΟ ΤΟΝ ΠΡΟΕΔΡΟ ΤΟΥ ΑΝΩΤΑΤΟΥ ΔΙΚΑΣΤΗΡΙΟΥ ΜΥΡΩΝΑ ΝΙΚΟΛΑΤΟ.**

**Εκλεκτοί προσκεκλημένοι,**

**Κυρίες και Κύριοι,**

Χαιρετίζω την παρουσία των Εντίμων Υπουργών Οικονομικών και Δικαιοσύνης και των Εντίμων Βουλευτών Γεωργίου και Δαμιανού εκ μέρους των Κοινοβουλευτικών Επιτροπών Νομικών και Οικονομικών της Βουλής, που μαζί με το Ανώτατο Δικαστήριο θα είναι οι στυλοβάτες του έργου της υλοποίησης της Μεταρρύθμισης των Δικαστηρίων.

Χαιρετίζω επίσης την παρουσία του αξιοτίμου Προέδρου του Παγκυπρίου Δικηγορικού Συλλόγου και του Συμβουλίου του, οι οποίοι συνεργάζονται στενά με το Ανώτατο Δικαστήριο, στη μεγάλη προσπάθεια μεταρρύθμισης των Δικαστηρίων.

Χαιρετίζω ακόμα την παρουσία των Εντίμων Υπάτου Αρμοστή του Ηνωμένου Βασιλείου και Πρέσβειρας της Ιρλανδίας για την συμπαράστασή τους.

Με ιδιαίτερη συγκίνηση, όμως, χαιρετίζω την παρουσία των Εντίμων πρώην Προέδρων και πρώην Δικαστών του Ανωτάτου Δικαστηρίου, οι οποίοι πρόσφεραν τόσα πολλά στο οικοδόμημα της απονομής της Δικαιοσύνης και καθοδηγήσαν και καθοδηγούν, με το παράδειγμα και τις αποφάσεις τους, τη σημερινή γενεά των Κυπρίων Δικαστών.

**Κυρίες και Κύριοι,**

Η Κυπριακή Δικαιοσύνη, η οποία διαθέτει ένα σύγχρονο νομικό σύστημα, υψηλού επιπέδου Δικαστές, υποδειγματική ανεξαρτησία και αδιαμφησβήτητη εντιμότητα, αντιμετωπίζει σοβαρότατο πρόβλημα καθυστερήσεων, ιδιαίτερα στις αστικές και διοικητικές υποθέσεις, με αποτέλεσμα τη δημιουργία μεγάλου αριθμού εκκρεμουσών υποθέσεων, που αναμένουν για χρόνια τη σειρά τους προς εκδίκαση.

Υπάρχουν πολλοί λόγοι γι΄ αυτή την απαράδεκτη κατάσταση, η οποία συνιστά τροχοπέδη στις προσπάθειες της Κύπρου να καταστεί εμπορικό και επιχειρηματικό κέντρο στην περιοχή.

Γι΄ αυτό η Δικαστική Εξουσία με την αρωγή του Προέδρου της Δημοκρατίας και των αρμόδιων Υπουργών Δικαιοσύνης και Οικονομικών και τη συμπαράσταση της Βουλής των Αντιπροσώπων, προχώρησε σε ενέργειες με σκοπό τη διάγνωση των προβλημάτων και την ανεύρεση των λύσεων.

Ετοιμάστηκε Έκθεση για την ανάγκες των Δικαστηρίων το 2016 και ζητήθηκε η βοήθεια εμπειρογνωμόνων της Ευρωπαϊκής Ένωσης για την επίλυση των προβλημάτων. Η Έκθεση του 2016 ακολούθησε παρόμοιες προηγούμενες Εκθέσεις του 1989 και του 2012.

Η Δημοκρατία της Ιρλανδίας ήταν η χώρα με τις περισσότερες ομοιότητες αναφορικά με τα προβλήματα αλλά και τις λύσεις που μπορούν να δοθούν σ΄ αυτά. Οι εμπειρογνώμονες της Ευρωπαϊκής Ένωσης, και ειδικά οι Ιρλανδοί εμπειρογνώμονες, προέβησαν σε, εις βάθος, εξέταση των προβλημάτων της Κυπριακής Δικαιοσύνης σε στενή συνεργασία με το Ανώτατο Δικαστήριο, τον Παγκύπριο Δικηγορικό Σύλλογο και τα αρμόδια Υπουργεία και κατέληξαν σε εισηγήσεις για τη λύση τους, που παρουσιάζονται σήμερα σ΄ αυτή την επίσημη τελετή, υπό μορφή τελικής Έκθεσης.

Βρισκόμαστε μπροστά στη μεγαλύτερη μεταρρύθμιση της Δομής και Λειτουργίας των Δικαστηρίων που έγινε τα τελευταία πολλά χρόνια και είμαστε ευγνώμονες στην Ευρωπαϊκή Ένωση και τη Δημόσια Αρχή της Ιρλανδίας (Ι.Ρ.Α.) για τη μεγάλη βοήθεια που μας παρείχαν.

Εύχομαι ότι οι εισηγήσεις που γίνονται στην Έκθεση που παρουσιάζεται σήμερα, εφόσον τύχουν της τελικής έγκρισης του Ανωτάτου Δικαστηρίου, θα υλοποιηθούν, το συντομότερο δυνατό, με τη συνδρομή της Εκτελεστικής και της Νομοθετικής Εξουσίας, ώστε η Κύπρος να έχει ένα πλήρως αξιόπιστο Σύστημα Απονομής της Δικαιοσύνης, το οποίο θα διασφαλίζει και υψηλή ποιότητα αλλά και εύλογη ταχύτητα.

**27 Μαρτίου, 2018.**